Kinnitatud tuleohutusspetsialisti
 ja tuleohutuseksperdi kutsete kutsekomisjoni 
otsusega 30. mail 2017

TULEOHUTUSSPETSIALISTI JA TULEOHUTUSEKSPERDI 
KUTSETE kutsekomisjoni 
dokumentide menetlemise kord

1.	Tuleohutusspetsialisti ja tuleohutuseksperdi kutsete kutsekomisjoni (edaspidi kutsekomisjon) dokumentide menetlemise kord määrab kindlaks:
1)	dokumentide registreerimise;
2)	dokumentide olemasolu ja nõuetele vastavuse kontrolli;
3)	dokumentide menetlemisega seotud tähtajad, sh dokumentide esitamisel ilmnenud puuduste kõrvaldamise tähtaeg ning taotleja teavitamine.

2.	Dokumentide menetlemist korraldab kutse andja poolt määratud vastutav isik (edaspidi vastutav isik).

3.	Kutsekomisjonile saadetud dokumendid registreeritakse vastutava isiku poolt Sisekaitseakadeemia dokumendihaldussüsteemis.

4.	Kutsekomisjon avalikustab hindamise toimumise aja, koha ja omistatavate kutsete nimetused  kutse andja kodulehel hiljemalt 60 kalendripäeva enne dokumentide esitamise tähtaega.

5.	Hindamine toimub hiljemalt 30 kalendripäeva jooksul pärast dokumentide esitamist.

6.	Kutse taotlemiseks või taastõendamiseks esitatud dokumentide olemasolu kontrollib ja vajadusel nõuab kutse taotlejalt puuduste kõrvaldamist hiljemalt viie kalendripäeva jooksul vastutav isik.

7.	Dokumentide nõuetele vastavust kontrollib ja vajadusel nõuab kutse taotlejalt puuduste kõrvaldamist hiljemalt 20 kalendripäeva jooksul hindamiskomisjon.

8.	Kui puudusi ei kõrvaldata vastutava isiku või hindamiskomisjoni poolt määratud tähtajaks, loetakse dokumendid mitte esitatuks, millest informeeritakse kirjalikult kutse taotlejat.

9.	Dokumentide vastavuse korral teavitatakse kutse taotlejat hindamisele lubamisest hiljemalt viis kalendripäeva enne hindamise toimumist.

10.	Kutse andmisest või mitteandmisest teavitab kutsekomisjon kutse taotlejat kirjalikult hiljemalt 30 kalendripäeva jooksul pärast hindamise toimumist.